Spoločnosť zároveň spustila "rezervácie" na nový operačný systém.
Microsoft aktuálne vložil ďalší dôležitý dielik do svojej skladačky menom Windows 10. Oficiálne oznámil, kedy bude jeho operačný systém novej generácie všeobecne dostupný.
Na oficiálnom blogu uvádza , že sa tak stane 29. júla tohto roka. Systém Windows 10 však nebude od tohto dátumu dostupný pre všetky kategórie zariadení, ktoré bude potenciálne podporovať.
Na úvod sa ponuka týka počítačov a tabletov, respektíve hybridných zariadení. Neskôr bude systém dostupný napríklad na smartfónoch, herných konzolách Xbox One aj riešeniach z oblasti virtuálnej reality či takzvanom Internete vecí - Internet of Things.
Od 29. júla má byť Windows 10 dostupný pre 190 krajín vrátane Slovenska. Okrem iného ponúkne hlasovú asistentku Cortana a veľkého návratu sa dočká menu Štart (dostane aj dlaždice). Prítomný bude aj celkom nový prehliadač Microsoft Edge (kódové označenie Spartan), režim Windows Continuum (plynulé prechádzanie medzi ovládaním optimalizovaným pre myš či klávesnicu a dotyk) či univerzálny obchod Windows Store.
29. júl je zároveň dôležitým dátumom z pohľadu používateľov operačných systémov Windows 7 (SP1) aj Windows 8.1 (Update), ktorí sa môžu "kvalifikovať" na bezplatný prechod na nový systém. Ponuka bezplatného prechodu bude platiť počas jedného roka od všeobecného uvedenia systému Windows 10 na trh. Čiže koncovým termínom by mal byť 29. júl 2016.
Microsoft však už niekoľkokrát prízvukoval, že Windows 10 nebude ponúkať takpovediac zadarmo naveky a po skončení jedného roka už bude dostupný pre prípadných záujemcov len v platenej podobe.
Platený bude tiež pre iných používateľov, napríklad nových zákazníkov Windows 10. Ceny musí ešte Microsoft spresniť. Pokiaľ však už raz prejdeme bezplatne na nový Windows 10, ponuka platí až do konca životného cyklu zariadenia.
Rezervácia na Windows 10
Microsoft zároveň s blížiacou sa ponukou bezplatného prechodu na nový Windows 10 prišiel s takzvanou rezerváciou voľného upgradu na "desiatku". Tým chce zaistiť čo najhladší priebeh celého procesu.
V spodnej systémovej lište by sa mala používateľom s kompatibilnými systémami zobrazovať malá ikonka. Po kliknutí na ňu nás Microsoft prevedie stručným procesom rezervácie Windows 10. V súčasnosti by sa už ponuka mala objavovať, resp. sa objaví v najbližšom období.
Ak tomu tak nie je, je možné že nevlastníte zodpovedajúcu verziu Windows (napríklad Windows 7 bez Service Packu 1). Enterprise verzie Windows taktiež do ponuky bezplatného prechodu nespadajú. Problém môže spočívať aj vo vypnutých automatických aktualizáciách alebo nespĺňaní systémových požiadaviek.
Tie sú však na dnešnú dobu veľmi prijateľné: Procesor s taktom aspoň 1 GHz, 1 GB RAM pre 32-bitový Windows a 2 GB pre 64-bitový systém, 16 alebo 20 GB voľného priestoru na disku, grafika podporujúca DirectX 9 a vyššie s WDDM 1.0 driverom.
Medzičasom už boli zverejnené aj edície, ktoré budú pri Windows 10 ponúkané. Tejto téme sme sa venovali v samostatnom článku . Okrem iného pôjde o edície Windows 10 Home, Pro a Mobile
Možnosti prechodu z rôznych edícií súčasných Windows na nový Windows 10 sú nasledovné: